Tvrtka Odašiljači i veze (OiV), koja je prije nešto više od godinu dana službeno postala državni infrastrukturni telekom, očekuje da bi u travnju mogla dobiti zeleno svjetlo od Europske komisije za projekt povezivanja 650 naselja s više od tisuću stanovnika optičkim kabelima na brzi internet.

Aleksandar Golub, predsjednik Uprave OiV-a, kaže da bi taj projekt povezao na internet otočna, brdska, ravničarska i druga mjesta u kojima živi oko milijun stanovnika. "Očekujemo da će se Europska komisija već u travnju očitovati o prednotifikaciji te da bismo nakon toga odobrenje za projekt mogli dobiti do kraja godine, čime bi se iduće godine već moglo početi s izgradnjom", kaže Golub. Navodi da planiraju investiciju od gotovo sto milijuna eura, od čega 86 milijuna eura mogu povući iz fondova EU. Ostatak bi se, objašnjava, financirao kreditom Europske investicijske banke. "Projekt, koji bi državu stajao 10-15 milijuna eura, odnosi se na gradnju optičke infrastrukture isključivo u takozvanim bijelim područjima, gdje nijedan operater dosad nije pokazao komercijalan interes za gradnju optike i gdje postoji samo jedna ponuda, odnosno nema konkurencije", navodi Golub.

85posto investicije u optiku bespovratno bi dala Europska unija

Dodaje da bi OiV gradio isključivo optiku do naselja, dok bi pristupnu infrastrukturu do građana i tvrtki gradile lokalne samouprave. One na raspolaganju za taj posao imaju još više potencijalnih sredstava u EU fondovima, čak 123 milijuna eura. Golub smatra da će i HT koristiti njihove usluge, kao što to već radi Vipnet. Navodi da je obveza koju stavlja EU da tu infrastrukturu mogu koristiti svi telekomi pod jednakim uvjetima i da se na njoj takoreći "ne mlati lova" već da njena cijena bude odraz realnih troškova održavanja. "Očekujemo da će i HT koristiti ovu mrežu jer to čine i svi operateri sa značajnijim tržišnim udjelom u drugim EU zemljama, jer se ovakvi projekti rade se i u drugim državama Unije", kae Golub.

Hrvatski telekom pak želi sam ići u investiciju u tu agregacijsku infrastrukturu. Kompanija tvrdi da je može napraviti brže i jeftinije od OiV-a. "HT-ov prijedlog podrazumijeva iskorištenje već postojećih mrežnih kapaciteta budući da naša postojeća agregacijska mreža pokriva 605 od 650 naselja predviđenih planom", kažu u HT-u. Na temelju toga navode da bi oni svoju nadogradnju mogli napraviti za pet do šest puta kraće vrijeme i uz četiri puta nižu investiciju. "Red veličine 20 milijuna eura sredstva", ističu.

Navode da postojeća regulativa već jamči otvorenost mreža i pristup operaterima pod nediskriminirajućim uvjetima. "HT-ov prijedlog omogućava uštedu javnih sredstava te njihovu upotrebu za potrebnije svrhe, a to je spajanje korisnika na uinternet te razvoj ICT aplikacija za daljnji razvoj digitalnog društva, čime se omogućuju povoljni efekti za gospodarstvo i društvo u cjelini", kažu u HT-u. I dok se HT bori da očuva tržišnu poziciju u OiV-u se nadaju da će ovako proširiti poslovanje.